Tiener sit lank ná moord oor tabletrekenaarArgieffoto ŉ 19-jarige is gevonnis nadat hy ŉ student aan die Universiteit van Limpopo in Polokwane (Pietersburg) vermoor het vir sy tabletrekenaar. Dimakatso Surprise Mathemane (19) is Donderdag in die Sekgosese-streekshof tot 20 jaar tronkstraf gevonnis nadat hy die 22-jarige student, Khomotso Mokgerere (22), vermoor het. Hy is ook tot 10 jaar tronkstraf gevonnis op aanklag van gewapende roof. Lt.kol. Moatshe Ngoepe, woordvoerder van die polisie, het gesê die voorval het verlede jaar in Februarie plaasgevind. “Die beskuldigde het Mokgerere op 13 Februarie 2016 van sy tabletrekenaar beroof en hom daarna met ŉ mes aangeval voordat hy met die tabletrekenaar gevlug het,” het Ngoepe verduidelik. “Die polisie het hom binne vyf dae opgespoor en hom met die oorledene se tabletrekenaar betrap.”